Michael Stich
Michael Detlef Stich (sündinud 18. oktoobril 1968 Schleswig-Holsteinis Pinnebergis) on endine saksa tennisist, olümpiavõitja. Stich kasvas üles Schleswig-Holsteinis Elmshornis. Elukutseliseks tennisistiks hakkas ta 1988. Esimest korda jõudis ta ATP turniiri finaali 9. oktoobril 1989 Baseli paariturniiril, kus ta koos kaasmaalase Udo Riglewskiga alistas 6:3, 4:6, 6:0 Omar Camporese (Itaalia) ja Claudio Mezzadri (Šveits). Ta mängis koos Riglewskiga 8 ATP paariturniiri finaalis, millest pooled võitis. Kokku osales ta oma karjääri jooksul 16 ATP paariturniiri finaalis, millest 10 võitis. Esimest korda jõudis ta ATP turniiri finaali üksikmängus 5. märtsil 1990 Memphises, kus ta võitis Wally Masuri Austraaliast 6:7 (5:7), 6:4, 7:6 (7:1). Kokku mängis ta üksikmängus 31 ATP turniiri finaalis, millest võitis 18. Aastal 1991 võitis ta Wimbledoni turniiri meesüksikmängu. Poolfinaalis alistas ta maailma esinumbri Stefan Edbergi 4:6, 7:6, 7:6, 7:6, murdmata ühtegi Edbergi servigeimi. Finaalis alistas ta oma kaasmaalase Boris Beckeri 6:4, 7:6 (4), 6:4. Peamiselt selle võidu tõttu valiti Stich 1991. aasta Saksamaa aasta sportlaseks. 1992. aastal võitis Stich koos John McEnroega Wimbledoni paarismängus, alistades USA paari Jim Grabb – Richey Reneberg 5:7, 7:6, 3:6, 7:6, 19:17. Samal aastal Barcelona olümpiamängudel mängis Stich paarismängus koos Boris Beckeriga. Nad olid saanud 6. asetuse. Kaks esimest ringi läbisid nad väga kergelt nõrkade vastaste vastu. Veerandfinaalis alistasid nad 3. asetusega Hispaania paari Sergio Casal – Emilio Sánchez 6:3, 4:6, 7:6 (11:9), 5:7, 6:3. Poolfinaalis alistasid nad 7. asetusega Argentina paari Javier Frana – Christian Miniussi 7:6 (7:3), 6:2, 6:7 (4:7), 2:6, 6:4. Finaalis alistasid nad 4. asetusega LAV paari Wayne Ferreira – Piet Norval 7:6 (7:5), 4:6, 7:6 (7:5), 6:3. 22. novembril 1993 tõusis Stich maailma edetabelis 2. kohale pärast seda, kui oli aastalõpu Meistrite karikaturniiri finaalis alistanud Pete Samprase 7:6 (7:3), 2:6, 7:6 (9:7), 6:2. Esinumbriks tõusta tal siiski ei õnnestunud. Suure slämmi turniiri finaali jõudis Stich veel kaks korda. 1994. aastal kaotas ta USA lahtiste finaalis Andre Agassile 1:6, 6:7 (5:7), 5:7. 1996. aastal kaotas ta Prantsusmaa lahtiste finaalis Jevgeni Kafelnikovile 6:7 (4:7), 5:7, 6:7 (4:7).